# Bet e oant bet

| ◄ Enor d’ar Brezoneg ! | Bet e oant bet | Nemed unan ► |
* An heol tomm pa deu da c’hoarzin
* Hag an hañv da vleunia lirzin
* E pep tachenn, e pep kalon,
* Me glev eur c’hlaz o skei ennon ;
* O skei pa digoue d’in soñjal
* En daou vugel am oa gwejall,
* A vijê bet eürus ive
* O kemer o lod er vuhe.
* Met, e-pad ma kan lapoused,
* E-pad ma rén amourousted,
* E-pad ma tro korollerien,
* Int a gousk don en douar yén.
* I
* Bet e oa bet eur botrez vrao,
* Jentil ha fur, seder atao,
* A gañe ken flour hag eun ael,
* Ken pikus hag eun durzunel.
* Eur fleurenn a Vreiz oa hounnez,
* D’ar yez ha d’ar vro mignonez ;
* Hogen, eur potr eus ar C’hreiste
* A c’hoantaëas he bravente.
* Ouz ar galon rénker selaou :
* Setu oant eureujet o daou,
* Hag en Breiz e vleunias gantê
* Rozenn eürus ar garante.
* Met eun devez an em gavas,
* Gant eur groaz du merket, siouaz !
* Red d’ê mont, planedenn c’hoero,
* Da heul o bara da bell bro.
* Ne jalas ket ar verc’hig vad,
* Soñj espern d’he zud kalonad ;
* Met he c’halon da virviken
* Oe tizet gant broud an ankén.
* Dizec’ha reas tamm ha tamm,
* Pellaet diouti tad ha mamm,
* Hag he bro goant, hag an avel
* Bet c’houézet en dro d’he c’havel ;
* Pellaet keit all an heol klouar,
* Kuñvder an dud hag an douar,
* Aer vad al lanneg hag ar môr
* N’o c’hever nemed en Arvor !
* Adgwelout he Breiz eur pennad
* He lakê c’hoaz da laouenât ;
* Met ar rann-galon yê goude
* War gresk atao, war gresk bemde.
* Kaer o devoa c’hoarzin outi
* Pried tener, mab dizoursi,
* Ar c’hléñved a grignê bemde.
* Hec’h yaouankiz, he bravente.
* Hag, eur mintin a vezeven,
* E tremenas vel eun aezenn,
* E varvas duhont er vro bell,
* He zoñj atao gant Breiz-Izel.
* Eur bloavez hir he deus kousket
* En eun douar n’ anveê ket,
* Ha set ’ hi bremañ deût en dro
* Da hun e bered koant he bro.
* Bet eo douget biou ti he zud,
* Hag he c’halon zo chomet mud,
* He lagad dizell ouz an ti
* ’ Zigorê ken frank eviti.
* O mamm-vro garet Breiz-Izel,
* Ro digemer mad d’as pugel,
* Hun didrouz d’al lapousig kêz,
* Diskuiz d’an askelligou faez !
* Ar vouez flour na vo ken klevet
* O richanat leiz ar gawed ;
* Er Baradoz e kan bremañ
* Zon gaer he bloaveziou kentañ.
* II
* Bet e oa bet eur potrig koant
* Ken fiñvus hag ar beo-arc’hant,
* Leun e lagad a sklerijenn,
* A-ruilh war e choug bleo melen.
* Deus a vihan savet da vraz,
* Hent ar skol-veur a gemeras,
* Hag a teskas en eur greski
* Kement ha ma c’heller deski.
* Pa voe laket en e spered
* An holl skiant anavezet,
* En e zorn an holl vokedou
* A ziwan evid an dudou ;
* Pa ’n em gavas da veañ dén,
* Gwestl da vale diboan ha plen,
* Vid ar vuhe pa voe daro,
* Oe kutuilhet gant ar Maro.
* Ar « Guiraserien » n’o deus bet
* Teir nozvez so diskuiz ebet,
* O c’hortoz ar gériou pounner
* A nij bremañ spontus en êr :
* « War varc’h, potred ! setu brezel ;
* « Bec’h d’ar Boch ha dir en avel ! »
* Hag int kuit en eur c’hrén-douar :
* Ped a zistroio ? — Dén na oar.
* War harzou Frans int ’n em verniet,
* Gwazed terrupl, kezeg sternet,
* Er parkou hag er c’hoajeier,
* Na ti na kraou d’o digemer.
* Kousket a reont tal-ha-tal,
* Tud ha loéned, vel eur chatal ;
* Aliez e rénkont debri
* Dre naon awalc’h lugumach kri.
* Hag a-wejou ne zebront ket ;
* Hag evit terri o zec’hed
* N’ o devê nemed dour c’hoero
* Tremenet war gorfou maro.
* Klevout a reont en dro d’ê
* An Ankou, war nij noz ha de
* Kreiz an tan hag ar strakadeg,
* O tarbari d’al lac’hadeg.
* Hogen, d’an noz pa vent paket
* En o mantellou da gousket,
* E sav ’us d’o gweleou pri
* Hunvreou kaer d’o frealzi :
* Kaout a ra da zoudardig Breiz
* Eo dizoc’h ar brezel direiz,
* Hag hen distro dic’hloaz d’ar gêr,
* E dud en e dro ken zeder !
* Hag a c’hoarz a-greiz e galon
* Ouz e gerent, ouz pep mignon,
* Hag ouz ar Frans, e vro garet,
* Ar Boch dindani diskaret.
* Allaz ! an dihun a gas kuit
* An hunvre kaer hag ar gonid ;
* N’eus forz, konfortusoc’h e vo
* Adkemeret an hent garo.
* Mervel ra tud evel kelien,
* Dreist holl ’touez an offiserien ;
* Piou an evo c’hoaz ar galon
* Da ginnig e vrec’h d’ar « galon » ?
* Be dizoan, Frans, bro vinniget :
* N’eus forz ped a vo pistiget,
* Ped offiser gant ar Maro,
* Re-all en o lec’h a zavo.
* Ar « marchi » yaouank a lârê
* D’e vignoned deus ar beure :
* « Kenavo, potred, ha gras d’ac’h
* « Da chom penn-da-benn beo ha yac’h !
* « P’emon galvet d’is-lutanant,
* « Me heulio hep aoun pa damant
* « Hent an dever gant kadarnded ;
* « Kenavo ’ ta, kamaraded ! »
* Ha kuit gant eur mousc’hoarz laouen
* Da ziambroug e blanedenn,
* Hep soñjal, ziouaz ! n’en devoa
* Nemed c’houec’h sizun da veva.
* E « Beausejour » e zo gwall grog,
* Hon fotred o font war ’n arôk,
* O sevel a dammou war grec’h
* ’Klask dont a benn eus ar c’hréñvlec’h.
* Eus lein an oabl e koue warnê
* Ar spontusa barrad arne ;
* Tan ha strak, mindrailh hag houarn,
* Ha trouz da derri diouskouarn.
* Galvet eo ar gompagnunez
* Da zevel ive d’ar banvez,
* Da gemer perz en abadenn
* Vit rei skoazel d’an argadenn.
* Hag, o veañ nebeud a vall
* Gant o zoudarded da fiñval,
* An daou lutanant maez ar fôz
* A lamm kreiz an tan hag ar groz :
* « War zao, potred, deut d’emp an eur
* « Da zougen zikour d’hon breudeur ;
* « Savomp prim ha kerzomp dizoan !
* « Ar glaoig-mañ ’ra ket a boan. »
* N’eo ket ar gomz peurlavaret,
* Eur pez obus zo ’n em gavet,
* Ha skôet gantañ d’ar maro
* An daou offiser war eun dro.
* Unan anê zo maro mik ;
* Egile, beo c’hoaz eun tammig,
* Gloazet ’n e gein, mouget ’n e greiz,
* Hennez eo is-lutanant Breiz.
* Hennez, hag a varv diwadet
* Etre daouarn e zoudarded,
* Pell diouz e dud, pell diouz e vro,
* Lac’het gant ar Boch divalo ;
* Hennez eo an hini voa bet
* Eur potrig koant, laouen meurbed,
* Bleo melen, en e bevar bloa,
* O rodellat war e ziouskoa ;
* E lagad tener ha lirzin
* Diwar ar varlenn o c’hoarzin
* Ouz eur vam yaouank a ganê
* D’he mab kanaouennou Kerne.
* Serret bremañ da virviken,
* E zaoulagad na welfont ken
* Na mamm na tad, na c’hoarezed,
* Nag e Vreiz gant môr gourizet.
* Met e donder kuñv he douar
* Eo deût da gousket tal e c’hoar ;
* Hag o daou er memez gwele
* E tiskuizont eus o bale.
* A-wejou seblant an avel,
* Pa deu war o be da zevel,
* Damanti da vleuniou ken kaer
* Bet kutuilhet ’rôg an amzer.